ธอส. ออกโครงการสินเชื่อบ้านสุขสันต์
ธอส. ออกโครงการสินเชื่อบ้านสุขสันต์&nbsp; ตั้งวงเงิน 5,000 ล้านบาท รับรีไฟแนนท์ลูกหนี้จากแบงก์อื่น คิดดอกเบี้ยปีแรก MRR-5.00%
13 มิ.ย. 2554

ธอส. ออกโครงการสินเชื่อบ้านสุขสันต์  ตั้งวงเงิน 5,000 ล้านบาท รับรีไฟแนนท์ลูกหนี้จากแบงก์อื่น คิดดอกเบี้ยปีแรก MRR-5.00%
นายวรวิทย์  ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า จากสภาวะอัตราดอกเบี้ยขาขึ้นในปัจจุบัน ส่งผลให้ลูกค้าประชาชนได้รับผลกระทบจากการปรับขึ้นอัตราดอกเบี้ยเงินกู้ตามสภาวะตลาด ธอส.ในฐานะสถาบันการเงินเฉพาะกิจของรัฐเล็งเห็นถึงความเดือดร้อนของลูกค้า จึงได้เตรียมวงเงิน 5,000 ล้านบาท จัดทำแพ็กเกจสินเชื่อบ้านดอกเบี้ยต่ำเพื่อเป็นทางเลือกสำหรับลูกค้าที่ต้องการกู้เพื่อไถ่ถอนจำนองจากสถาบันการเงินอื่น (Refinance in) ภายใต้ “โครงการสินเชื่อบ้านสุขสันต์” โดยคิดอัตราดอกเบี้ยปีที่ 1 เท่ากับ MRR - 5.00% ต่อปี ปีที่ 2 เท่ากับ MRR - 2.00% ต่อปี ปีที่ 3 จนถึงตลอดอายุสัญญากู้ เท่ากับ MRR - 1.00% ต่อปี (กรณีกู้ชำระหนี้ หรือ ซื้ออุปกรณ์สิ่งอำนวยความสะดวก คิดอัตราดอกเบี้ย MRR) ปัจจุบันอัตราดอกเบี้ย MRR ธอส. เท่ากับ 6.75% 
ทั้งนี้เพื่อเป็นทางเลือกให้กับลูกค้า และลดภาระค่าใช้จ่ายอันเกี่ยวเนื่องกับที่อยู่อาศัยให้กับพี่น้องประชาชนยื่นคำขอกู้ได้ตั้งแต่บัดนี้ถึงวันที่ 30 ธันวาคมศกนี้ ทำนิติกรรม  ภายในวันที่ 31 มีนาคม 2555 หรือภายใต้กรอบวงเงินที่ธนาคารกำหนด พิเศษ!!! ยื่นกู้ภายในวันที่ 31 กรกฎาคม 2554 และทำนิติกรรมภายในวันที่ 30 กันยายน 2554 จะได้รับยกเว้นค่าธรรมเนียมการยื่นกู้ และค่าประเมินราคาหลักทรัพย์
“โครงการสินเชื่อบ้านสุขสันต์” เป็นผลิตภัณฑ์สินเชื่ออัตราดอกเบี้ยพิเศษสำหรับลูกค้าที่ต้องการขอกู้เพื่อ Refinance โดยเงื่อนไขและหลักเกณฑ์จะต้องเป็นลูกค้าที่มีประวัติผ่อนชำระหนี้ดีกับสถาบันการเงินเดิมย้อนหลัง 24 เดือน และเป็นลูกค้าสวัสดิการไม่มีเงินฝากกับ ธอส. ซึ่งหน่วยงานต้นสังกัดได้ทำข้อตกลงร่วมกับธนาคาร วงเงินให้กู้เพื่อไถ่ถอนจำนองไม่เกินยอดเงินต้นคงเหลือที่มีกับสถาบันการเงินเดิม ทั้งนี้ธนาคารให้กู้เพิ่มสำหรับค่าใช้จ่ายที่เกิดจากการไถ่ถอนจำนอง และให้กู้เพิ่มเพื่อซื้ออุปกรณ์และสิ่งอำนวยความสะดวก โดยวงเงินให้กู้รวมจะต้องไม่เกิน 100% ของมูลค่าหลักประกัน